CELEX: 32021R2026
Language: hu
Date: 2021-09-13 00:00:00
Title: A Bizottság (EU) 2021/2026 felhatalmazáson alapuló rendelete (2021. szeptember 13.) az (EU) 2020/592 felhatalmazáson alapuló rendeletnek a Covid19-világjárvány által a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelettől való bizonyos ideiglenes eltérések és azok alkalmazási időszaka tekintetében történő módosításáról

2021.11.22.   
               
               
                  HU
               
               
                  Az Európai Unió Hivatalos Lapja
               
               
                  L 415/1
               
            
         A BIZOTTSÁG (EU) 2021/2026 FELHATALMAZÁSON ALAPULÓ RENDELETE
         (2021. szeptember 13.)
         az (EU) 2020/592 felhatalmazáson alapuló rendeletnek a Covid19-világjárvány által a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelettől való bizonyos ideiglenes eltérések és azok alkalmazási időszaka tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére,
         mivel:
         
                     (1)
                  
                  
                     Az (EU) 2020/592 felhatalmazáson alapuló bizottsági rendelet (2) többek között a borágazatra vonatkozóan az 1308/2013/EU rendelet egyes rendelkezéseitől való számos eltérést vezetett be, amelyek célja, hogy bizonyos mértékű támogatást nyújtsanak a borágazati szereplőknek, és segítsék őket a Covid19-világjárvány hatásainak kezelésében. Ezen intézkedések hasznossága ellenére azonban a borpiacon nem állt helyre a kereslet és kínálat egyensúlya.
                  
               
                     (2)
                  
                  
                     A Covid19-világjárványt nem sikerül féken tartani. Az oltási programok az Unió egyes régióiban és világszerte elégtelenek, és a legtöbb országban továbbra is alkalmaznak kijárási korlátozásokat és közösségi távolságtartási intézkedéseket. Ezek az intézkedések továbbra is magukban foglalják az utazásra, a társadalmi összejövetelek méretére, a privát partikra, a nyilvános rendezvényekre, valamint az otthonon kívüli étel- és italfogyasztás lehetőségére vonatkozó korlátozásokat. Ezek a korlátozások az Unióban a borfogyasztás további csökkenését, a készletek felhalmozódását és általánosabban piaci zavarokat eredményeznek. Egyes tagállamokban a borfogyasztás egyharmada az idegenforgalomhoz kapcsolódik. Ezért a borfogyasztás tovább csökkent, a készletek pedig továbbra is jelentősek. A világjárványnak az Egyesült Államok által kivetett vámtarifákkal és a 2021 áprilisában Európában tapasztalt faggyal párosuló következményei súlyos negatív hatást gyakoroltak az uniós bortermelők jövedelmére. Becslések szerint mindezen tényezők kombinációja átlagosan 15–20 %-kal csökkentette az uniós borágazat forgalmát, és egyes vállalatok akár 40 %-os veszteségről is beszámoltak.
                  
               
                     (3)
                  
                  
                     Emellett a válság időtartamát övező bizonytalanság, amelyet a vírus gyors mutációs képessége miatt nehéz előre jelezni, tovább mélyíti az uniós borpiac jelenlegi jelentős zavarait. Ez azt jelenti, hogy az ágazat talpra állása hosszabb időt fog igényelni, mint ami 2021 elején várható volt. Következésképpen helyénvaló továbbra is ideiglenes és kivételes támogatást nyújtani az uniós borágazatnak a csődök várható növekedésének elkerülése érdekében.
                  
               
                     (4)
                  
                  
                     Tekintettel arra, hogy a betakarítási biztosítás a kockázatok kezelésének fontos eszköze, ideértve az olyan kedvezőtlen éghajlati jelenségekhez kapcsolódó kockázatokat, mint a 2021. áprilisában tapasztalt késői és különösen hosszú fagyok, valamint a Covid19-világjárványból eredő piaci zavarokhoz kapcsolódó kockázatokat, helyénvaló az említett intézkedés uniós támogatásának növelése révén erőteljesebb ösztönzést nyújtani a bortermelők számára, hogy betakarítási biztosítást kössenek. Helyénvaló továbbá, hogy ez az ösztönző több mint egy gazdasági évet fedjen le, mivel a tapasztalatok azt mutatják, hogy a betakarítási biztosítás támogatásának igénybevétele a múltban nagyon korlátozott volt. Ezért alapvető fontosságú, hogy elegendő idő álljon rendelkezésre a tagállamoknak és a borágazat szereplőinek a tájékoztatására és ösztönzésére, hogy éljenek ezzel a kivételes mértékű támogatással. Ezért 2021. október 16-tól a 2019 és 2023 közötti programozási időszak végéig növelni kell az (EU) 2020/592 felhatalmazáson alapuló rendelet 8. cikkében említett betakarítási biztosításhoz nyújtott uniós pénzügyi hozzájárulást.
                  
               
                     (5)
                  
                  
                     Továbbá, mivel az uniós borpiacon rövid távon várhatóan nem fog helyreállni a kereslet és kínálat egyensúlya, az (EU) 2020/592 felhatalmazáson alapuló rendelet 5a. és 6. cikkében, 7. cikkének (2) bekezdésében és 9. cikkében meghatározott intézkedések alkalmazását 2022. október 15-ig meg kell hosszabbítani.
                  
               
                     (6)
                  
                  
                     Az (EU) 2020/592 felhatalmazáson alapuló rendeletet ezért ennek megfelelően módosítani kell.
                  
               
                     (7)
                  
                  
                     A 2021-es és 2022-es pénzügyi évek közötti folytonosság biztosítása érdekében e rendeletnek az Európai Unió Hivatalos Lapjában való kihirdetését követő harmadik napon hatályba kell lépnie, és a rendeletet 2021. október 16-tól kell alkalmazni.
                  
               ELFOGADTA EZT A RENDELETET:
         
            1. cikk
            Az (EU) 2020/592 felhatalmazáson alapuló rendelet módosításai
            Az (EU) 2020/592 felhatalmazáson alapuló rendelet a következőképpen módosul:
            
                        1.
                     
                     
                        A 8. cikk a következőképpen módosul:
                        
                                    a)
                                 
                                 
                                    a bevezető fordulat helyébe a következő szöveg lép:
                                    
                                                 
                                             
                                             
                                                „Az 1308/2013/EU rendelet 49. cikke (2) bekezdésének b) pontjától eltérve a 2020. május 4. és 2021. október 15. között kiválasztott műveletek esetében a betakarítási biztosítás támogatásához nyújtott uniós pénzügyi hozzájárulás mértéke nem haladhatja meg a termelők által a következők ellen fizetett biztosítási díjak költségének 70 %-át:”;
                                             
                                          
                              
                                    b)
                                 
                                 
                                    a szöveg a következő bekezdéssel egészül ki:
                                    
                                                 
                                             
                                             
                                                „A 2021. október 16. és 2023. október 15. között kiválasztott műveletek esetében a betakarítási biztosítás támogatásához nyújtott uniós pénzügyi hozzájárulás mértéke nem haladhatja meg az ilyen biztosítási díjak költségének 80 %-át.”.
                                             
                                          
                              
                  
                        2.
                     
                     
                        A 10. cikkben a „2021. október 15.” időpont helyébe a „2022. október 15.” időpont lép.
                     
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2021. október 16-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2020/592 felhatalmazáson alapuló rendelete (2020. április 30.) a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről (HL L 140., 2020.5.4., 6. o.).